Návrh na úhradu výdavkov súvisiacich s výkupom pozemkov pre výstavbu závodu INA WERK Kysucké Nové Mesto 

Vláda SR uznesením č. 573 z 30. júna 1999 k návrhu na čiastkové zabezpečenie projektu rozvoja výroby ložísk v regióne Kysuce zahraničnou spoločnosťou INA WERK SCHAEFFLER oHG uložila ministerke financií SR v bode B.2. rozpočtovými opatreniami presunúť sumu 15 000 000 Sk z rozpočtovej kapitoly Úradu pre stratégiu rozvoja spoločnosti, vedy a techniky SR, rozpočtovej položky účelovej dotácie na zabezpečenie projektov podporujúcich regionálny rozvoj a na činnosť regionálnych rozvojových agentúr na účelovú dotáciu pre Mestský úrad Kysucké Nové Mesto na výkup pozemkov pre výstavbu závodu nemeckou spoločnosťou INA WERK SCHAEFFLER oHG.
Rozpočtovým opatrením boli tieto prostriedky presunuté z rozpočtovej kapitoly ÚSRSVT SR do kapitoly Všeobecná pokladničná správa, z ktorej boli poukázané na účet Mestského úradu Kysucké Nové Mesto 9.7.1999.
Z dôvodu výkupu pozemkov od súkromných osôb vznikli MsÚ Kysucké Nové Mesto ďalšie výdavky priamo súvisiace s výkupom (geodetické práce, poplatky za odňatie pozemkov, posúdenie bonity pôdy a ďalšie podľa prílohy), tieto však v prijatom uznesení neboli formulované. Preto Ministerstvo financií SR nemalo možnosť v plnej miere akceptovať využitie prostriedkov určených na finančnú dotáciu, o čom informovalo aj primátora Kysuckého Nového Mesta.
Využitie dotácie pôvodne určenej na výkup pozemkov bolo nasledovné:
Účelová dotácia :                          15,000.000,-Sk
Výkup pozemkov:                        11,931.766,-Sk
Ostatné nevyhnutné náklady:          3,174.315,-Sk                                                               
Kysucké Nové Mesto v záujme úspešného zrealizovania investičnej akcie s mimoriadnym prínosom pre sociálny a ekonomický rozvoj regiónu zabezpečilo prípravu pozemkov v rámci výkonu svojej vecnej príslušnosti bez ďalších nárokov a použilo aj časť vlastných prostriedkov v celkovej sume  106 081,-Sk. Z dotácie určenej na výkup pozemkov bolo potrebné použiť čiastku 3, 068. 234, - Sk.  
Tento materiál rieši nedostatok uznesenia vlády SR č. 573/1999 bod B2, v ktorom neboli zohľadnené aj ďalšie oprávnené výdavky, ktoré pritom nesúvisia s priamou úlohou orgánov územnej samosprávy v súvislosti s dikciou zákona č. 369/1990 Zb. O obecnom zriadení v znení neskorších predpisov. 
Z tohoto dôvodu považujeme za opodstatnený návrh, aby vláda SR svojím rozhodnutím tento nedostatok vyriešila prijatím navrhovaného uznesenia, podľa ktorého je umožnené uhradiť výdavky súvisiace s výkupom pozemkov pre výstavbu závodu INA WERK Kysucké Nové Mesto z pôvodne vládou SR už pridelených finančných prostriedkov určených na výkup pozemkov.